

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 024-05/22-10/5

URBROJ: 238-10-02/22-31

Ivanić-Grad, 27. lipnja 2022.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: Prijedlog Odluke o****sudjelovanju roditelja u cijeni redovitog programa**

**Dječjeg vrtića Ivanić Grad**

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 01/21 i 04/22), gradonačelnik Grada Ivanić-Grada utvrdio je prijedlog

**O D L U K E**

**o sudjelovanju roditelja u cijeni redovitog programa**

**Dječjeg vrtića Ivanić Grad**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Marina Čalušić, ravnateljica Dječjeg vrtića Ivanić Grad.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 48. Zakona o predškolskom odgoju i obrazovanju (Narodne novine, broj 10/97, 107/07, 94/13, 98/19, 57/22) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_\_ 2022. godine donijelo je sljedeću

**O D L U K U**

**o sudjelovanju roditelja u cijeni redovitog programa**

**Dječjeg vrtića Ivanić Grad**

Članak 1.

Sudjelovanje roditelja u cijeni redovitog programa Dječjeg vrtića Ivanić Grad (u daljnjem tekstu: Dječji vrtić) utvrđuje se:

- za 10-satni cjelodnevni program ...............................................750,00 kuna mjesečno

- za 5-satni poludnevni program.................................................450,00 kuna mjesečno

Program predškole je za roditelje besplatan.

Članak 2.

Za vrijeme godišnjeg odmora (srpanj i kolovoz) kada djeca ne polaze Dječji vrtić, roditelji plaćaju režijske troškove u iznosu od 150,00 kuna za mjesec.

Članak 3.

Sudjelovanje roditelja u cijeni redovitog programa Dječjeg vrtića umanjuje se prema sljedećim mjerilima:

* roditelji djece koja iz zdravstvenih razloga ne polaze vrtić dulje od 10 radnih dana u mjesecu na temelju dostavljene liječničke potvrde/dokumentacije plaćaju 50% redovne mjesečne cijene programa Dječjeg vrtića;
* za čuvanje mjesta (najmanje jedan mjesec) roditelj plaća 75% redovne mjesečne cijene programa Dječjeg vrtića;
* roditelji koji imaju upisano u vrtić dvoje ili više djece:

- za prvo dijete plaćaju 100% redovne mjesečne cijene programa Dječjeg vrtića, - za svako sljedeće upisano dijete, cijena redovitog programa Dječjeg vrtića se

umanjuje 25%;

* za upisano dijete do navršene prve godine života roditelj plaća 50% redovne mjesečne cijene programa Dječjeg vrtića za „rezervirano mjesto“ (čuvanje mjesta);
* kada su djeca na ljetovanju ili zimovanju u organizaciji Dječjeg vrtića roditelj plaća 75% redovne mjesečne cijene programa Dječjeg vrtića;
* za djecu socijalno ugroženih roditelja sudjelovanje roditelja u cijeni redovitog 10-satnog cjelodnevnog programa Dječjeg vrtića se na temelju mišljenja Centra za socijalnu skrb može smanjiti na iznos od 470,00 kuna mjesečno ili ih se može u potpunosti osloboditi od plaćanja.

Članak 4.

Sredstva iz članka 1. do 3. ove Odluke uplaćuju se na žiro račun Grada Ivanić-Grada.

Članak 5.

Obračunsko razdoblje za koje se plaća cijena iz članka 1. do 3. ove Odluke obuhvaća razdoblje od 01. do 31. odnosno posljednjeg dana u mjesecu, s datumom dospijeća do 20-og u mjesecu u kojem je roditelju izdana uplatnica za isto.

Članak 6.

Radno vrijeme 10-satnog cjelodnevnog programa je od 06,00 do 16,00 sati.

Cijena boravka djeteta dužeg od redovitog cjelodnevnog programa iznosi:

- za roditelja koji bez opravdanog razloga (obveze prema poslodavcu) dovede dijete prije 06,00 sati cijena programa uvećava se za 30,00 kuna po započetom satu;

- za roditelja koji bez opravdanog razloga (obveze prema poslodavcu) ne dođe po dijete do 16,00 sati cijena programa uvećava se za 30,00 kuna po započetom satu.

Opravdani razlog iz stavka 2. ovoga članka dokazuje se valjanom potvrdom poslodavca.

Iznimno, roditeljima sa valjanom potvrdom poslodavca cijena programa uvećat će se za 30,00 kuna po započetom satu ukoliko dijete ostane dulje od utvrđenog dežurstva Dječjeg vrtića određenog Godišnjim planom i programom odgojno-obrazovnog rada Dječjeg vrtića.

Članak 7.

Roditelj koji nije platio uzastopno dva mjeseca Dječji vrtić, njegovo dijete ne može više koristiti usluge Dječjeg vrtića.

Članak 8.

Za djecu upisanu u Dječji vrtić, a čije prebivalište se nalazi izvan područja Grada Ivanić-Grada, roditelji plaćaju punu ekonomsku cijenu Dječjeg vrtića ili im se ona umanjuje sukladno potvrdi o sufinanciranju matične jedinice lokalne samouprave, osim ako sporazumom Grada Ivanić Grada i jedinice lokalne samouprave na čijem području dijete ima prebivalište nije drugačije određeno.

Članak 9.

Roditelj koji ispiše dijete iz Dječjeg vrtića, ponovno može upisati dijete u Dječji vrtić nakon proteka roka od šest mjeseci od dana ispisa, osim u iznimnim slučajevima o čemu će odluku donijeti Dječji vrtić sukladno raspoloživim kapacitetima.

Članak 10.

Danom stupanja na snagu ove Odluke prestaje važiti Odluka o sudjelovanju roditelja u cijeni redovitog programa Dječjeg vrtića Ivanić Grad (Službeni glasnik Grada Ivanić-Grada, broj 02/14).

Članak 11.

Ova Odluka stupa na snagu osmog dana od dana objave u Službenom glasniku Grada Ivanić-Grada, a primjenjuje se od 01. rujna 2022. godine.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_\_ 2022. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o sudjelovanju roditelja u cijeni redovitog programa Dječjeg vrtića Ivanić Grad |
| **PRAVNI TEMELJ:** | Na temelju članka 48. Zakona o predškolskom odgoju i obrazovanju (Narodne novine, broj 10/97, 107/07, 94/13, 98/19, 57/22) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Pravni temelj za donošenje ove Odluke su odredbe članka 48. Zakona o predškolskom odgoju i obrazovanju (Narodne novine, broj 10/97, 107/07, 94/13, 98/19, 57/22) koje propisuju kako dječji vrtić, koji je osnovala jedinica lokalne i područne (regionalne) samouprave, naplaćuje svoje usluge od roditelja – korisnika usluga, sukladno mjerilima koja utvrđuje predstavničko tijelo te jedinice osim programa predškole koji je za roditelje besplatan.

Sukladno odredbama članka 41. i 42. Državnog pedagoškog standarda predškolskog odgoja i naobrazbe (Narodne novine, broj 63/08, 90/10) troškove smještaja djece u dječjim vrtićima snose osnivači ustanove i roditelji djece koja polaze dječji vrtić. Cijena smještaja djeteta u dječji vrtić obuhvaća troškove za izdatke za radnike (bruto plaće, naknade i materijalna prava radnika), prehranu djece, uvjete boravka djece (materijalni izdaci, energija i komunalije, tekuće održavanje objekta i opreme), nabavu namještaja i opreme te nabavu sitnog materijala.

Slijedom navedenog, punu ekonomsku cijenu redovitog programa Dječjeg vrtića Ivanić Grad, na temelju troškova smještaja djeteta u dječji vrtić propisanih Državnim pedagoškim standardom predškolskog odgoja i naobrazbe, utvrđuje Upravno vijeće Dječjeg vrtića Ivanić Grad. Redovitim programom Dječjeg vrtića Ivanić Grad ostvaruje se program njege, odgoja, obrazovanja, zdravstvene zaštite i unaprjeđenja zdravlja i socijalne skrbi djece rane i predškolske dobi koji je prilagođen razvojnim potrebama djece te njihovim mogućnostima i sposobnostima. Ovom Odlukom se, sukladno odredbi članka 48. stavka 4. Zakona o predškolskom odgoju i obrazovanju, utvrđuje sudjelovanje roditelja u punoj ekonomskoj cijeni redovitog programa Dječjeg vrtića Ivanić Grad i to za 10-satni cjelodnevni program u iznosu od 750,00 kuna mjesečno, a za 5-satni poludnevni program u iznosu od 450,00 kuna mjesečno. Program predškole je za roditelje besplatan. Navedeno povećanje sudjelovanja roditelja u cijeni redovitog programa Dječjeg vrtića Ivanić Grad predlaže se s obzirom na činjenicu znatnog porasta cijene energenata, prehrane i općenito svih ostalih potrepština o kojima ovisi

normalno funkcioniranje jedne ustanove kao što je dječji vrtić, a koji su se dogodili posljednjih mjeseci u iznosima od 30% pa neki čak i do 300% (poput primjerice plina) izazvanih najprije krizom koja je nastala uslijed epidemije koronavirusa i sada ratne krize na području Ukrajine.

Slijedom navedenog, predlaže se Gradskom vijeću donošenje ove Odluke.