

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

Odbor za statut i poslovnik

KLASA: 024-05/22-10/5

URBROJ: 238-10-02/22-30

Ivanić-Grad, 27. lipnja 2022.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: Prijedlog Kodeksa ponašanja članova Gradskog vijeća Grada**

**Ivanić-Grada**

Poštovani,

Temeljem članka 40. Poslovnika Gradskog vijeća Grada Ivanić-Grada (Službeni glasnik Grada Ivanić-Grada, broj 02/21), Odbor za statut i poslovnik utvrdio je prijedlog

**K O D E K S A**

**ponašanja članova Gradskog vijeća Grada Ivanić-Grada**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Marina Šiprak, privremena pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

Predsjednik Odbora za statut i poslovnik:

Željko Pongrac, pravnik kriminalist

Na temelju članka 4. stavka 1. Zakona o sprječavanju sukoba interesa (Narodne novine, broj 143/21) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_\_. sjednici održanoj dana \_\_\_\_\_\_\_\_\_\_ 2022. godine donijelo je sljedeći

**K O D E K S**

**ponašanja članova Gradskog vijeća Grada Ivanić-Grada**

I. OPĆE ODREDBE

Članak 1.

(1) Ovim se Kodeksom ponašanja članova Gradskog vijeća Grada Ivanić-Grada (u daljnjem tekstu: Kodeks) uređuje sprječavanje sukoba između privatnog i javnog interesa u obnašanju dužnosti članova Gradskog vijeća i članova radnih tijela Gradskog vijeća, način praćenja primjene Kodeksa, izbor, sastav i nadležnost tijela za nadzor primjene Kodeksa u prvom i drugom stupnju te druga pitanja od značaja za sprječavanje sukoba interesa.

(2) Izrazi u ovom Kodeksu koji imaju rodno značenje odnose se jednako na muški i ženski rod.

Članak 2.

(1) Svrha Kodeksa je jačanje integriteta, objektivnosti, nepristranosti i transparentnosti u obnašanju dužnosti članova Gradskog vijeća i članova radnih tijela Gradskog vijeća, promicanje etičnog ponašanja i vrijednosti koje se zasnivaju na temeljnim društvenim vrijednostima i široko prihvaćenim dobrim običajima te jačanje povjerenja građana u nositelje vlasti na lokalnoj razini.

(2) Cilj Kodeksa je uspostava primjerene razine odgovornog ponašanja, korektnog odnosa i kulture dijaloga u obnašanju dužnosti članova Gradskog vijeća i članova radnih tijela Gradskog vijeća, s naglaskom na savjesnost, časnost, poštenje, nepristranost, objektivnost i odgovornost u obavljanju dužnosti.

Članak 3.

Pojedini pojmovi, u smislu ovoga Kodeksa, imaju sljedeća značenja:

1*. obveznik* je član Gradskog vijeća i član radnog tijela Gradskog vijeća

2. *povezane osobe* su bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika, posvojitelj odnosno posvojenik obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom

3. *privatni interes* je interes koji obuhvaća imovinsku i neimovinsku korist obveznika i povezanih osoba

4. *sukob interesa* je situacija u kojoj je privatni interes obveznika u suprotnosti s javnim interesom

5. *stvarni sukob interesa* je situacija kada je privatni interes obveznika utjecao ili se osnovano može smatrati da je utjecao na nepristranost obveznika u obavljanju njegove dužnosti

6. *potencijalni sukob interesa* je situacija kada privatni interes obveznika može utjecati na nepristranost obveznika u obavljanju njegove dužnosti.

Članak 4.

(1) Članovi Gradskog vijeća i članovi radnih tijela Gradskog vijeća (u daljnjem tekstu: obveznici) dužni su primjenjivati načela utvrđena ovim Kodeksom u odnosima prema građanima i medijima, u međusobnim odnosima, odnosima prema drugim dužnosnicima, službenicima i namještenicima Grada Ivanić-Grada, odnosu prema obnašanju dužnosti te odnosu prema tijelu u kojem obnašaju dužnost, kao i drugim tijelima.

(2) U obnašanju dužnosti obveznici su dužni pridržavati se sljedećih etičkih načela:

a) *Načelo časnog, poštenog, savjesnog, odgovornog i nepristranog postupanja te zaštite vlastite vjerodostojnosti* – obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana;

b) *Načelo osobne odgovornosti* – obveznici su osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali;

c) *Načelo zaštite javnog interesa* – obveznici ne smiju koristiti javnu dužnost za osobni probitak ili probitak osobe koja je s njima povezana. Obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost;

d) *Načelo transparentnosti* – građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti;

e) *Načelo očuvanja povjerenja građana* – obveznik je dužan čuvati povjerenje građana i paziti na očuvanje vlastitog integriteta te se od njega zahtijeva izbjegavanje situacija koje narušavaju njegovu objektivnost i nepristranost u obnašanju dužnosti. Pri obnašanju dužnosti, obveznik se mora ponašati na način kojim čuva i unaprjeđuje povjerenje javnosti u integritet, nepristranost i učinkovitost tijela u kojem obnaša dužnost;

f) *Načelo javnosti* – u svim oblicima javnih nastupa i djelovanja u kojima predstavlja tijelo u kojem obnaša dužnost, obveznik će iznositi stavove tijela u kojem obnaša dužnost u skladu s propisima, ovlastima i ovim Kodeksom te osiguravati transparentnost u obnašanju dužnosti i transparentnost tijela u kojem obnaša dužnost. Obveznik je dužan, u skladu sa svojim ovlastima, javnosti pravovremeno pružiti potrebne informacije vezane uz dužnost koju obnaša i svoje vlastito postupanje, ako to nije u suprotnosti s posebnim propisima;

g) *Načelo uzornosti* – obveznik treba biti uljudan, dostojanstven i profesionalan kako u svojim odnosima s građanima i medijima, tako i u svojim odnosima s ostalim dužnosnicima, službenicima i namještenicima Grada Ivanić-Grada. Pri korištenju bilo kojeg sredstva komunikacije, uključujući i komunikaciju na društvenim mrežama, obveznik je dužan čuvati osobni ugled i ugled Gradskog vijeća. U tom smislu, potrebno je da obveznik vlastitim primjerom potiče druge članove Gradskog vijeća i radnih tijela Gradskog vijeća na kvalitetno i učinkovito obavljanje zadataka, dobre međuljudske odnose, kolegijalnost i suradnju te odgovoran odnos prema građanima;

h) *Načelo racionalnog korištenja javnih resursa* – obnašajući dužnost obveznik treba osigurati da se ljudskim i materijalnim resursima upravlja i koristi na zakonit, učinkovit, djelotvoran i ekonomičan način, isključivo u cilju ostvarenja javnog interesa.

Članak 5.

(1) Od obveznika se očekuje poštivanje pravnih propisa i procedura koje se tiču njihovih obveza kao nositelja javne dužnosti.

(2) Od obveznika se očekuje da odgovorno i savjesno ispunjavaju obveze koje proizlaze iz javne dužnosti koju obavljaju.

Članak 6.

Građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti.

II. ZABRANJENA DJELOVANJA OBVEZNIKA

Članak 7.

(1) U obnašanju javne dužnosti obveznik ne smije ni na koji način pogodovati sebi ili osobama s kojima je povezan niti se svojom dužnošću smije koristiti kako bi ostvario svoje privatne interese ili interese povezanih osoba.

(2) U obnašanju javne dužnosti obveznik ne smije svoj privatni interes stavljati ispred javnog interesa.

Članak 8.

Obveznicima je zabranjeno tražiti, prihvatiti ili primiti vrijednost ili uslugu radi glasovanja o bilo kojoj stvari ili utjecanja na donošenje odluke Gradskog vijeća ili radnog tijela Gradskog vijeća radi osobnog probitka ili probitka povezane osobe.

Članak 9.

Obveznicima je zabranjeno ostvariti ili dobiti pravo ako se krši načelo jednakosti pred zakonom.

III. DEKLARIRANJE SUKOBA INTERESA I NESUDJELOVANJE U ODLUČIVANJU

Članak 10.

(1) Obveznik je dužan prije stupanja na dužnost odnosno u roku od 60 dana od dana stupanja na dužnost urediti svoje privatne poslove kako bi se spriječio predvidivi sukob interesa.

(2) Ako se pojave okolnosti koje se mogu definirati kao potencijalni sukob interesa, obveznik je dužan deklarirati ga pisanom izjavom Etičkom odboru i razriješiti na način da zaštiti javni interes.

Članak 11.

Obveznik je dužan izuzeti se od donošenja odluke odnosno sudjelovanja u donošenju odluke koja utječe na njegov privatni ili poslovni interes, kao i na privatni ili poslovni interes s njim povezane osobe.

IV. TIJELA ZA PRAĆENJE PRIMJENE KODEKSA

Članak 12.

(1) Primjenu Kodeksa prate Etički odbor i Vijeće časti.

(2) Etički odbor čine predsjednik i dva člana, a Vijeće časti predsjednik i četiri člana.

(3) Predsjednika i članove Etičkoga odbora i Vijeća časti imenuje i razrješuje Gradsko vijeće.

(4) Mandat predsjednika i članova Etičkoga odbora i Vijeća časti traje do isteka mandata članova Gradskog vijeća.

Članak 13.

(1) Predsjednik Etičkoga odbora imenuje se iz reda osoba nedvojbenoga javnog ugleda u lokalnoj zajednici na prijedlog Odbora za izbor i imenovanja. Predsjednik Etičkoga odbora ne može biti nositelj političke dužnosti, niti član političke stranke, odnosno kandidat s liste grupe birača zastupljene u Gradskom vijeću.

(2) Članovi Etičkoga odbora imenuju se iz reda članova Gradskog vijeća, jedan član iz redova predstavničke većine i jedan iz redova predstavničke manjine, na njihov prijedlog.

Članak 14.

(1) Predsjednik i članovi Vijeća časti imenuju se iz reda osoba nedvojbenoga javnog ugleda u lokalnoj zajednici.

(2) Predsjednik Vijeća časti ne može biti nositelj političke dužnosti, niti član političke stranke, odnosno kandidat s liste grupe birača zastupljene u Gradskom vijeću.

(3) Prijedlog za imenovanje predsjednika Vijeća časti podnosi Odbor za izbor i imenovanja.

(4) Dva člana Vijeća časti imenuju se na prijedlog predstavničke većine, a dva na prijedlog predstavničke manjine.

(5) Članovi Gradskog vijeća ne mogu biti imenovani članovima Vijeća časti.

Članak 15.

(1) Etički odbor pokreće postupak na vlastitu inicijativu, po prijavi člana Gradskog vijeća, člana radnog tijela Gradskog vijeća, radnog tijela Gradskog vijeća, gradonačelnika i zamjenika gradonačelnika, službenika i namještenika upravnog tijela Grada ili po prijavi građana.

(2) Pisana prijava sadrži ime i prezime prijavitelja, ime i prezime obveznika koji se prijavljuje za povredu ovog Kodeksa uz izričito navođenje odredbe Kodeksa koja je povrijeđena te kratki opis djela kojim su povrijeđene odredbe Kodeksa. Etički odbor ne postupa po anonimnim prijavama.

(3) Etički odbor može od podnositelja prijave zatražiti dopunu prijave odnosno dodatna pojašnjenja i očitovanja.

Članak 16.

(1) Etički odbor obavještava obveznika protiv kojeg je podnesena prijava i poziva ga da u roku od 15 dana od primitka obavijesti Etičkoga odbora dostavi pisano očitovanje o iznesenim činjenicama i okolnostima u prijavi.

(2) Ako obveznik ne dostavi pisano očitovanje, Etički odbor nastavlja s vođenjem postupka po prijavi.

(3) Etički odbor donosi odluke na sjednici većinom glasova.

Članak 17.

(1) Etički odbor u roku od 60 dana od zaprimanja prijave predlaže Gradskom vijeću donošenje odluke po zaprimljenoj prijavi.

(2) Ako je prijava podnesena protiv člana Etičkoga odbora, taj član ne sudjeluje u postupku po prijavi i odlučivanju.

Članak 18.

(1) Za povredu odredaba Kodeksa Gradsko vijeće može obvezniku izreći opomenu, dati upozorenje ili preporuku za otklanjanje uzroka postojanja sukoba interesa odnosno za usklađivanje načina djelovanja obveznika s odredbama Kodeksa.

(2) Protiv odluke Gradskog vijeća obveznik može u roku od 8 dana od primitka odluke podnijeti prigovor Vijeću časti.

Članak 19.

(1) Vijeće časti donosi odluku na sjednici većinom glasova svih članova u roku od 15 dana od dana podnesenog prigovora.

(2) Vijeće časti može odbiti prigovor i potvrditi odluku Gradskog vijeća ili uvažiti prigovor i preinačiti ili poništiti odluku Gradskog vijeća.

Članak 20.

(1) Na način rada Etičkoga odbora i Vijeća časti na odgovarajući se način primjenjuju odredbe Poslovnika Gradskog vijeća Grada Ivanić-Grada koje se odnose na rad radnih tijela Gradskog vijeća.

(2) Predsjednik i članovi Etičkoga odbora i Vijeća časti ostvaruju pravo na naknadu za rad i druga primanja sukladno odluci kojom se uređuju naknade članovima Gradskog vijeća i članovima radnih tijela Gradskog vijeća.

Članak 21.

Odluke Etičkoga odbora i Vijeća časti objavljuju se u Službenom glasniku Grada Ivanić- Grada i na mrežnim stranicama Grada Ivanić-Grada.

V. PRIJELAZNE I ZAVRŠNE ODREDBE

Članak 22.

Gradsko vijeće Grada Ivanić-Grada će u roku od 6 mjeseci od stupanja na snagu ovog Kodeksa imenovati članove tijela za praćenje primjene Kodeksa iz glave IV. ovog Kodeksa.

Članak 23.

Ovaj Kodeks stupa na snagu osmoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_\_ 2022. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Kodeksa ponašanja članova Gradskog vijeća Grada Ivanić-Grada |
| **PRAVNI TEMELJ:** | Na temelju članka 4. stavka 1. Zakona o sprječavanju sukoba interesa (Narodne novine, broj 143/21) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Pravni temelj za donošenje Kodeksa ponašanja članova Gradskog vijeća Grada Ivanić-Grada je odredba članka 4. stavka 1. Zakona o sprječavanju sukoba interesa (Narodne novine, broj 143/21) kojom je predstavničkim tijelima jedinica lokalne i područne (regionalne) samouprave propisana obveza donošenja kodeksa ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Novim Zakonom o sprječavanju sukoba interesa, koji je stupio na snagu 25. prosinca 2021. godine, propisuju se obveze članovima predstavničkih tijela jedinica lokalne i područne (regionalne) samouprave u svrhu sprječavanja sukoba interesa te obveze donošenja kodeksa ponašanja koji se odnose na članove predstavničkih tijela koji će doprinositi izgradnji kulture integriteta i transparentnosti u svrhu jačanja antikorupcijskih kapaciteta i povjerenja javnosti u institucije na lokalnoj razini.

Svrha donošenja novog Zakona o sprječavanju sukoba interesa je sprječavanje sukoba interesa u obnašanju javnih dužnosti, sprječavanje utjecaja privatnih interesa na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Njegova je funkcija kao preventivnog antikorupcijskog propisa smanjivanje koruptivnih rizika koji su prirodno povezani s izvršavanjem bilo kakve vlasti. Radi provedbe Zakona o sprječavanju sukoba interesa osnovano je Povjerenstvo za odlučivanje o sukobu interesa kao stalno, neovisno i samostalno državno tijelo.

Izrada Kodeksa ponašanja članova predstavničkih tijela jedinica lokalne i područne (regionalne) samouprave dio je šireg opsega mjera definiranih s ciljem jačanja odgovornosti i integriteta u obnašanju dužnosti na lokalnoj i područnoj (regionalnoj) razini u kontekstu aktualnog strateškog okvira u području prevencije korupcije u Republici Hrvatskoj.

Naime, potreba izgradnje etičkog okvira na regionalnoj i lokalnoj razini prepoznata je u Strategiji sprječavanja korupcije za razdoblje od 2021. do 2030. godine („Narodne novine“, broj 120/21) koja u okviru posebnog cilja 4.3. Jačanje sustava integriteta i upravljanje sukobom interesa definira mjeru jačanja etičkih standarda nositelja vlasti na lokalnoj, područnoj i središnjoj razini.

U kontekstu jačanja integriteta na regionalnoj i lokalnoj razini Strategija posebno ističe potrebu donošenja kodeksa ponašanja članova predstavničkih tijela jedinica lokalne i područne (regionalne) samouprave. U tom smislu, Zakon o sprječavanju sukoba interesa koji regulira područje upravljanja sukobom interesa kao jedno od područja integriteta dužnosnika, propisuje predstavničkim tijelima jedinica lokalne i područne (regionalne) samouprave obvezu donošenja kodeksa ponašanja koji se odnosi na članove predstavničkih tijela te sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Propisivanjem obveze za jedinice lokalne i područne (regionalne) samouprave da same donesu i nadziru kodekse ponašanja omogućava se šira rasprava o funkcioniranju tijela i ugrađivanju onih vrijednosti koje svaka jedinica lokalne i područne (regionalne) samouprave smatra ključnima u svom svakodnevnom radu što rezultira i jačom potporom za uspostavljeni sustav među članovima koji taj kodeks donose.

Integritet nositelja javnih dužnosti strateški je i učinkovit odgovor na korupciju. Integritet je jedan od ključnih stupova političkih, ekonomskih i društvenih struktura i stoga je bitan za ekonomsko i socijalno blagostanje i razvoj pojedinaca i društva u cjelini. Po svojoj definiciji, integritet podrazumijeva osobno poštenje, neovisnost, striktnu privrženost određenim vrijednostima i ponašanjima te dosljednost u poštivanju moralnih načela.

Integritet javnih dužnosnika, drugih nositelja javnih poslova i državnih institucija predstavlja temelj za razvoj demokratskog društva. Integritet u javnom sektoru ima presudan značaj za jačanje povjerenja građana u javne institucije i vlast općenito te je od najveće moguće važnosti za sprječavanje korupcije. Iako se na prvi pogled čini da se mjere za ostvarenje integriteta u javnom sektoru pretežno odnose na ponašanje pojedinaca koji rade ili predstavljaju javni sektor, njihov je krajnji cilj pružanje pomoći u uspostavi efikasnih javnih službi koje u potpunosti zadovoljavaju potrebe građana. Pravila etike i integriteta u političkom sustavu i upravi važna su sredstva za osiguranje odgovornosti osoba koje obavljaju javne funkcije. Dakle, jedan od osnovnih preventivnih antikorupcijskih mehanizama usmjeren je upravo na jačanje integriteta i odgovornosti u obnašanju javnih dužnosti.

Ključni element za ostvarenje integriteta u javnom sektoru predstavljaju kodeksi ponašanja i ostali standardi ponašanja, mehanizmi upravljanja sukobom interesa (propisi o sukobu interesa, podnošenje izvješća o imovinskom stanju) te procedure imenovanja i zapošljavanja. Ti su elementi integriteta u javnom sektoru međusobno povezani, a ostvarenje integriteta zasnovano je na njihovom međusobnom odnosu. Za izgradnju jakih institucija ključan je integritet koji jamči građanima da javne institucije rade u njihovom interesu, a ne samo za odabrane pojedince ili skupine. Ono nije samo moralno pitanje, već utječe i na produktivnost gospodarstva, efikasnost javnog sektora te uključivost društva i gospodarstva.

Kodeksi ponašanja postavljaju specifične standarde ponašanja koji se očekuju u konkretnim i stvarnim situacijama. Oni pokazuju kako određena načela i vrijednosti treba primijeniti u praksi i pokušavaju predvidjeti i spriječiti određena neprihvatljiva ponašanja.

Kodeksi ponašanja i ostali dokumenti kojima se normira prihvatljivo ponašanje te očekivani standardi ponašanja i rada institucija trebali bi biti distribuirani širokom krugu korisnika. Osim toga, u jačanju etičkih kompetencija veliku važnost ima edukacija i usmjeravanje o primjeni kodeksa ponašanja u donošenju odluka. Nadalje, kodeksi ponašanja trebali bi biti nestranačkog karaktera te bi trebali sadržavati standarde koje svatko, bez obzira na njegova politička uvjerenja, može podržati. Konačno, postojanje i primjena efikasnih i relevantnih mehanizama odgovornosti, nužan su preduvjet poštivanja i održavanja visokih standarda dobrog upravljanja.

Kodeks ponašanja članova Gradskog vijeća Grada Ivanić-Grada je, dakle, skup etičkih normi i standarda ponašanja kojim se uređuje način časnog i neovisnog ponašanja članova Gradskog vijeća i članova radnih tijela Gradskog vijeća, u skladu sa Smjernicama Ministarstva pravosuđa i uprave za izradu Kodeksa ponašanja članova predstavničkih tijela jedinica lokalne i područne (regionalne) samouprave.

Svrha Kodeksa ponašanja jačanje je povjerenja građana u nositelje vlasti na lokalnoj razini.

Naposljetku, odredbom članka 51. Zakona o sprječavanju sukoba interesa propisano je kako će se jedinica lokalne odnosno područne (regionalne) samouprave u kojoj se ne donese kodeks ponašanja iz članka 4. stavka 1. Zakona kazniti novčanom kaznom u visini od 5.000,00 do 15.000,00 kuna. Ispunjenje obveze donošenja Kodeksa ponašanja prati tijelo državne uprave nadležno za koordinaciju mjera za sprječavanje korupcije.

Predlaže se Gradskom vijeću donošenje Kodeksa ponašanja članova Gradskog vijeća Grada Ivanić-Grada.